CELEX: 32022R0141
Language: da
Date: 2022-01-21 00:00:00
Title: Kommissionens forordning (EU) 2022/141 af 21. januar 2022 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af natriumcarbonater (E 500) og kaliumcarbonater (E 501) i uforarbejdede blæksprutter (EØS-relevant tekst)

2.2.2022   
               
               
                  DA
               
               
                  Den Europæiske Unions Tidende
               
               
                  L 23/22
               
            
         KOMMISSIONENS FORORDNING (EU) 2022/141
         af 21. januar 2022
         om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af natriumcarbonater (E 500) og kaliumcarbonater (E 501) i uforarbejdede blæksprutter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
         ud fra følgende betragtninger:
         
                     (1)
                  
                  
                     I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
                  
               
                     (2)
                  
                  
                     Listen kan opdateres i overensstemmelse med den fælles procedure, der er omhandlet i artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning fra en medlemsstat eller en interesseret part.
                  
               
                     (3)
                  
                  
                     I henhold til bilag II til forordning (EF) nr. 1333/2008 er natriumcarbonater (E 500) og kaliumcarbonater (E 501) godkendt til anvendelse som fødevaretilsætningsstoffer i en lang række fødevarer quantum satis. De er bl.a. godkendt til anvendelse i fødevarekategori 9.2. »Forarbejdede fisk og fiskevarer, herunder bløddyr og krebsdyr«.
                  
               
                     (4)
                  
                  
                     Den 9. september 2020 modtog Kommissionen en ansøgning om tilladelse til at anvende natriumcarbonater (E 500) og kaliumcarbonater (E 501) i uforarbejdede blæksprutter.
                  
               
                     (5)
                  
                  
                     Carbonater har samme virkning som phosphorsyre — phosphater — di-, tri- og polyphosphater (E 338-452), som i øjeblikket er tilladt i frosne og dybfrosne bløddyr og krebsdyr, for så vidt angår blæksprutters egenskaber. Fremstillingsprocessen for blæksprutter omfatter en nedsænkningsbehandling i bade, der indeholder en opløsning af salt, citrater og carbonater i en koncentration på højst 3 % for at regulere badets surhedsgrad, i 2-3 dage. Resultatet er hydrering, ændring af produktets konsistens og tekstur samt bevarelse af farven. Efter dampning har blæksprutter behandlet med carbonater og citrater bedre organoleptiske egenskaber som f.eks. blødere kød, bedre smag og lysere farve end blæksprutter, der kun er behandlet med citrater. Det fremgår af den sensoriske vurdering, som ansøgeren har foretaget, at den foreslåede anvendelse af natriumcarbonater (E 500) og kaliumcarbonater (E 501) som surhedsregulerende midler i stedet for phosphater forbedrer cephalopoders organoleptiske egenskaber og forbrugernes opfattelse heraf.
                  
               
                     (6)
                  
                  
                     I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet (»autoriteten«), inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed.
                  
               
                     (7)
                  
                  
                     Sikkerheden ved natriumcarbonater (E 500) og kaliumcarbonater (E 501) blev i 1990 evalueret af Den Videnskabelige Komité for Levnedsmidler, som fastsatte det acceptable daglige indtag (ADI) heraf som »ikke specificeret« (3). Betegnelsen »ikke specificeret« betyder, at det samlede daglige indtag af stoffet som følge af naturlig forekomst af stoffet samt den eller de aktuelle anvendelser i fødevarer på de niveauer, der er nødvendige for at opnå den ønskede teknologiske virkning, på grundlag af de foreliggende toksikologiske, biokemiske og kliniske data ikke udgør en sundhedsfare. På denne baggrund, og da der ikke foreligger specifikke prioriteringer vedrørende genevaluering af natriumcarbonater (E 500) og kaliumcarbonater (E 501) under programmet for genevaluering af godkendte fødevaretilsætningsstoffer, der er fastsat i Kommissionens forordning (EU) nr. 257/2010 (4), er det Kommissionens opfattelse, at godkendelse af anvendelse af natriumcarbonater (E 500) og kaliumcarbonater (E 501) som surhedsregulerende midler i uforarbejdede blæksprutter udgør en opdatering, der ikke kan få virkninger for menneskers sundhed, og det er derfor ikke nødvendigt at indhente en udtalelse fra autoriteten.
                  
               
                     (8)
                  
                  
                     Det bør derfor tillades at anvende natriumcarbonater (E 500) og kaliumcarbonater (E 501) som surhedsregulerende midler i fødevarekategori 09.1.2 »Uforarbejdede bløddyr og krebsdyr« i bilag II til forordning (EF) nr. 1333/2008 quantum satis for blæksprutter. For at begrænse anvendelsen af phosphater til frosne og dybfrosne bløddyr og krebsdyr bør anvendelsen af natriumcarbonater (E 500) og kaliumcarbonater (E 501) som alternativ til phosphater i uforarbejdede blæksprutter begrænses til frosne og dybfrosne blæksprutter, der ikke er behandlet med phosphorsyre — phosphater — di-, tri- og polyphosphater (E 338-452).
                  
               
                     (9)
                  
                  
                     Bilag II til forordning (EF) nr. 1333/2008 bør derfor ændres.
                  
               
                     (10)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilag II til forordning (EF) nr. 1333/2008 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. januar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 31.12.2008, s. 16.
         
            (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
         
            (3)  Reports of the Scientific Committee for Food, Twenty-fifth series, 1991, s. 13 (https://ec.europa.eu/food/system/files/2020-12/sci-com_scf_reports_25.pdf).
         
            (4)  Kommissionens forordning (EU) nr. 257/2010 af 25. marts 2010 om iværksættelse af et program for genevaluering af godkendte fødevaretilsætningsstoffer i henhold til Europa-Parlamentets og Rådets forordning (EF) nr. 1333/2008 om fødevaretilsætningsstoffer (EUT L 80 af 26.3.2010, s. 19).
      
      
         
            BILAG
            I del E i bilag II til forordning (EF) nr. 1333/2008 foretages følgende ændringer:
            
                        i)
                     
                     
                        I fødevarekategori 09.1.2 »Uforarbejdede bløddyr og krebsdyr« indsættes følgende rækker efter rækken vedrørende E 385, Calciumdinatriumethylendiamintetraacetat (calciumdinatrium-EDTA):
                        
                                    »E 500
                                 
                                 
                                    Natriumcarbonater
                                 
                                 
                                    
                                       Quantum satis
                                    
                                 
                                 
                                    (95)
                                 
                                 
                                    Kun til frosne og dybfrosne blæksprutter
                                 
                              
                                    E 501
                                 
                                 
                                    Kaliumcarbonater
                                 
                                 
                                    
                                       Quantum satis
                                    
                                 
                                 
                                    (95)
                                 
                                 
                                    Kun til frosne og dybfrosne blæksprutter«
                                 
                              
                  
                        ii)
                     
                     
                        Efter fodnote 90 tilføjes følgende fodnote 95:
                        
                                    »(95)
                                 
                                 
                                    må ikke anvendes i kombination med phosphorsyre — phosphater — di-, tri- og polyphosphater (E 338-452)«.